· Llei 12/2009, del 10 de juliol, d'educació.
L'article 20.2 estableix que per mitjà de la carta de compromís educatiu s'ha de potenciar la participació de les famílies en l'educació dels fills.
L'article 25.3 estableix que les mares, els pares o els tutors tenen el deure de respectar el projecte educatiu i el caràcter propi del centre, el dret i el deure de participar activament en l'educació de llurs fills, el deure de contribuir a la convivència entre tots els membres de la comunitat escolar i el dret de participar en la vida del centre per mitjà del consell escolar i dels altres instruments de què es dotin els centres en exercici de llur autonomia.
L'article 25.4 estableix que el Govern ha de promoure, en el marc de les seves competències, les mesures adequades per a facilitar l'assistència de mares i pares a les reunions de tutoria i l'assistència de llurs representants als consells escolars i als altres òrgans de representació en què participin.
· Llei 18/2003, del 4 de juliol, de suport a les famílies.
L'article 32.1 estableix que el Govern ha de fomentar el desenvolupament de mecanismes que afavoreixin l'exercici dels drets dels pares i les mares i la necessària coordinació o interacció harmònica de les famílies amb els centres educatius de titularitat pública i privada en la tasca compartida de desenvolupament personal i d'educació de l'infant i l'adolescent.
L'article 47.1 estableix que el Govern ha d'impulsar l'associacionisme familiar com a forma de representació dels interessos de les famílies.
· Decret 102/2010, del 3 d'agost d'autonomia dels centres educatius.
L'article 8.1 estableix que sense perjudici de la participació que s'exerceix a través dels òrgans de participació en el control i gestió dels centres a què fa referència el capítol 4 del títol I els projectes educatius han de preveure mecanismes de participació de l'alumnat, professorat i famílies en la vida del centre per orientar-la a l'assoliment dels objectius educatius.
L'article 15.1 estableix que l'acció tutorial té per finalitat contribuir, en col·laboració amb les famílies, al desenvolupament personal i social de l'alumnat en els aspectes intel·lectual, emocional i moral, d'acord amb la seva edat, i comporta el seguiment individual i col·lectiu de l'alumnat per part de tot el professorat.
L'article 15.2b estableix que les actuacions associades a l'acció tutorial, com a mínim, han de facilitar a pares, mares i tutors/es legals l'exercici del dret i el deure de participar i implicar-se en el procés educatiu dels seus fills i filles.
L'article 19.1d disposa que en el conjunt de normes d'organització i funcionament del centre s'han de determinar les concrecions que escaiguin sobre la participació en el centre dels sectors de la comunitat escolar i sobre l'intercanvi d'informació entre el centre i les famílies, col·lectivament i individualitzadament, així com els mecanismes de publicitat necessaris perquè les famílies puguin exercir el seu dret a ser informades.
· Decret 155/2010, del 2 de novembre de la direcció dels centres educatius públics i del personal directiu professional docent.
L'article 7.a estableix que la direcció del centre, com a responsable de l'acció educativa que s'hi du a terme, té la funció de vetllar per la formulació i el compliment de la carta de compromís educatiu del centre, i garantir el funcionament de les vies i els procediments de relació i cooperació amb les famílies, per facilitar l'intercanvi d'informació sobre l'evolució escolar i personal dels seus fills.
L'article 7.f disposa que la direcció del centre, com a responsable de l'acció educativa que s'hi du a terme, te la funció d'establir canals de relació amb les associacions de mares i pares d'alumnes i, quan escaigui, amb les associacions d'alumnes.